चिलम चौकी तगर पुजदे-पुजदे संञ होई गेई ही ते अग्गें दा सफर कल्लै उप्पर छोड़ियै फौजा दे ऐह्‌लकारें सलाह्-मशवरा कीता ते सफरमियानें गी अग्गूं रस्ता तुप्पने आस्तै लाया। दौं घड़ियें च रस्ता सफरमियानें तुप्पी मारेआ ते फौज दिखदे-दिखदे पीर डाह्‌डा टप्पी गेई ते शोरे जाई पुज्जी। इत्थें फी जरनैल बाजसिंह ने हाकां पाइयां जे घर-बाहर ते हुन दूर रेहा चुके दे न। इस्सै मूजब हुन सिर्फ गिलगित्त पुज्जने दी गल्ल सोचो। जम्मू दे डोगरें दा यश बरकरार रखदे होई दिखदे-दिखदे गिलगित्त पुज्जी जाओ ते जगीरें दे हकदार बनो। डोइयां, दक्कने ते राम-घाट होंदी होई डोगरा फौज पुजी जाई पुज्जी। उत्थें इक पक्की चौकी खडेरी गेई। जरनैल बाजसिंह दा झंडा झुल्लन लगा। जरनैलै ने उत्थें अपने साथियें कन्ने सलाह्-मशवरा कीता ते करनैल भागसिंह गी हुकम होआ चिलास गी फौजा दा इक दस्ता लेइयै जाने दा। करनैल भागसिंह कन्ने करनैल खजूरसिंह बी हे। आपूं फौज लेइयै जरनैल बाजसिंह गिलगित्ता भेठा टुरी पेआ। फी आए चितराल दे खड्ड। उन्नें खड्डें उप्पर गै लौह्‌की नेही झड़प होई। भुट्टापा ने अबदखां माली ते फी उमरी खां पठान भेजे हे दरवेश बनाइयै-ए आखने आस्तै जे अस ते आकी आं ते साढ़ा मुलख बी आकी ऐ। थुहाड़ा साढ़े मुलखै च बगैर इजाजत औना ठीक नेई। पर बाजसिंह जरनैलै ने उनेंगी ए आक्खियै बापस परताई दिता जे जम्मू आले राजे दे ख’ल्ल गै चिलास, चितराल ते गिलगित्त रेहा ऐ ते हुन आकी दा मतलब लड़ाई ऐ, करो ते मजा चक्खो। प्हाड़ खूनी बर्फ कन्ने भरे दे हे-मौती दा इन्तजार करदे बर्फू दे फनाके सां-सां चलै करदे हे। चितराल दे किले कच्छ जाइयै जरनैलै ने अपनियां फौजां रोकियां ते माता कालका बाह्‌वे आली दा ध्यान लाइयै पीरमिट्ठे दी मन्नत कीती जे डोगरै दी पत रेही जा। फी पैह्‌ला हल्ला गै मारियै डोगरा फौजां चितराल दे बिच जाई खड़ोतियां। अपनास ते बारीघाट जम्मियै लड़ाई होई।